
Številka:  1100-6/2026-1630-1  
Datum:     9. 7. 2026 

Na podlagi devetega odstavka 61. člena Zakona o javnih uslužbencih (Uradni list RS, 32/25, v nadaljnjem besedilu: ZJU-1)  in prvega odstavka 25. člena Zakona o delovnih razmerjih (Uradni list RS, št. 21/13, s spremembami in dopolnitvami) Ministrstvo za lokalno samoupravo, kohezijo in regionalni razvoj, Ulica Vita Kraigherja 5, 2000 Maribor, objavlja javno objavo za zasedbo prostega strokovno-tehničnega delovnega mesta:
 
 
VOZNIK FUNKCIONARJA V, šifra DM 963, v Kabinetu ministra   

Kandidati, ki se bodo prijavili na prosto delovno mesto, morajo izpolnjevati naslednje pogoje:  

· končano srednje tehniško in drugo strokovno izobraževanje/srednja strokovna izobrazba oziroma srednje splošno izobraževanje/srednja splošna izobrazba;
· eno (1) leto delovnih izkušenj; 
· znanje uradnega jezika; 
· vozniški izpit B kategorije.  

Delovne izkušnje so delovna doba na delovnem mestu, za katero se zahteva ista raven izobrazbe, in čas pripravništva na isti ravni izobrazbe, ne glede na to, ali je bila pogodba o zaposlitvi sklenjena oziroma pripravništvo opravljeno pri istem ali pri drugem delodajalcu. Za delovne izkušnje se štejejo tudi delovne izkušnje, ki jih je oseba pridobila z opravljanjem del na delovnem mestu, za katero se zahteva za eno raven nižja izobrazba, razen pripravništva na takem delovnem mestu. Kot delovne izkušnje se upošteva tudi delo brez sklenjene pogodbe o zaposlitvi na enaki stopnji zahtevnosti, kot je delovno mesto, za katero oseba kandidira. Delovne izkušnje se dokazujejo s pogodbo o zaposlitvi oziroma z verodostojno listino, iz katerih sta razvidna obdobje opravljanja in zahtevnost dela ter raven izobrazbe, ki se zahteva za opravljanje tega dela. Delovne izkušnje, ki jih je oseba pridobila v času opravljanja poklicne funkcije v državnih organih ali lokalnih skupnostih, se štejejo za delovne izkušnje, ki jih je oseba pridobila z opravljanjem del na delovnem mestu, za katero se zahteva izobrazba, pridobljena po študijskem programu druge stopnje, oziroma izobrazba, ki ustreza ravni izobrazbe, pridobljene po študijskih programih druge stopnje, in je v skladu z zakonom, ki ureja slovensko ogrodje kvalifikacij, uvrščena na 8. raven slovenskega ogrodja kvalifikacij.

Naloge delovnega mesta so:  
· opravljanje prevozov in spremljanje predstavnikov na območju RS in tujini,
· opravljanje vzdrževalnih del na vozilih, strojih in napravah z motorji z notranjim izgorevanjem,
· izvajanje manjših popravil na vozilu,
· vodenje potrebnih evidenc,
· opravljanje drugih nalog enake zahtevnosti po navodilih nadrejenega.

Prednost pri izbiri bodo imeli kandidati z izkušnjami pri upravljanju voznega parka in prevozih oseb.   

Prijava mora vsebovati: 
 
1. Obrazec za prijavo, iz katere mora biti razvidno:
· izpolnjevanje pogoja glede predpisane izobrazbe (razvidna mora biti raven in smer izobrazbe, datum zaključka izobraževanja ter ustanova, na kateri je bila izobrazba pridobljena);
· izpolnjevanje pogoja glede zahtevanih delovnih izkušenj z opredelitvijo časa opravljanja dela (opis naj vsebuje navedbo delodajalca z datumom začetka in prenehanja dela (dan, mesec, leto) in skupen čas opravljanja dela pri posameznem delodajalcu (leto, mesec, dan) s kratkim opisom dela in opredelitvijo zahtevnosti dela glede na raven izobrazbe, ki se zahteva za opravljanje tega dela).

2. Podpisano izjavo kandidata, da ima opravljen vozniški izpit B kategorije.  

3. Podpisano izjavo kandidata, da za namen tega izbirnega postopka dovoljuje Ministrstvu za lokalno samoupravo, kohezijo in regionalni razvoj pridobitev podatkov iz prejšnjih točk iz uradnih evidenc. V primeru, da kandidat z vpogledom v uradne evidence ne soglaša, bo moral sam predložiti ustrezna dokazila. 
 
Obrazec za prijavo je obvezna sestavina prijavne vloge posameznega kandidata. Potrebno je natančno izpolniti vsako rubriko. Oblike obrazca ni dovoljeno spreminjati, lahko pa se po potrebi razširi. Zaželeno je, da prijava vsebuje tudi kratek življenjepis, v katerem kandidat poleg formalne izobrazbe navede tudi druga znanja in veščine, ki jih je pridobil.

Z izbranim kandidatom bo sklenjena pogodba o zaposlitvi za nedoločen čas, s polnim delovnim časom in enomesečnim poskusnim delom. 

Izhodiščni plačni razred delovnega mesta je 5, izbranega kandidata pa se zaradi povišanja minimalne plače v letu 2026 v skladu s 15. členom Zakona o skupnih temeljih sistema plač v javnem sektorju (Uradni list RS, št. 95/24 in 12/26 – ZPPJUFT; v nadaljnjem besedilu: ZSTSPJS) uvrsti v 7. plačni razred.

Izbrani kandidat bo na podlagi prvega odstavka 102. člena ZSTSPJS pridobil pravico do izplačila osnovne plače v vrednosti 7. plačnega razreda (1.510,69 EUR bruto) postopno, na način in v časovnih rokih, kot so določeni v 3. točki prvega odstavka 101. člena ZSTSPJS.

Delo bo potekalo na terenu in v prostorih Ministrstva za lokalno samoupravo, kohezijo in regionalni razvoj, Ulica Vita Kraigherja 5, 2000 Maribor oziroma v njegovih uradnih prostorih na naslovih Kotnikova ulica 5, 1000 Ljubljana in Štanjel 1a, 6222 Štanjel.  

Kandidati pošljejo pisne prijave s prilogami v zaprti ovojnici z označbo: "za javno objavo – št. objave: 1100-6/2026-1630", na naslov: Ministrstvo za lokalno samoupravo, kohezijo in regionalni razvoj, Kotnikova ulica 5, 1000 Ljubljana, in sicer v roku 3 dni po objavi na osrednjem spletnem mestu državne uprave GOV.SI in na Zavodu RS za zaposlovanje. Za pisno obliko prijave se šteje tudi elektronska oblika, poslana na elektronski naslov: gp.mkrr@gov.si, pri čemer veljavnost prijave ni pogojena z elektronskim podpisom.  

Kandidati bodo o izbiri pisno obveščeni. Obvestilo o končanem postopku bo objavljeno na osrednjem spletnem mestu državne uprave (http://www.gov.si).

Dodatne informacije o delovnem področju in o izvedbi postopka zaposlitve daje ga. Katja Zalaznik, telefon: 01 400 33 56. 

V besedilu javne objave uporabljeni izrazi, zapisani v moški spolni slovnični obliki, so uporabljeni kot nevtralni za ženske in moške. 


                                                    	dr. Monika Kirbiš Rojs,
                                                             ministrica

                                                                                         po pooblastilu ministrice
                                                            št. 1001-2/2026-1630-9 z dne 5. 6. 2026
                                                               Rok Zupančič,
                    v. d. generalnega sekretarja						

Priloga:
- obrazec »Vloga za zaposlitev št. 1100-6/2026-1630«

